Panfilovlased
Panfilovlased või 28 Panfilovi diviisi kaardiväelast (vene keeles Двадцать восемь гвардейцев дивизии Панфилова või lühidalt Панфиловцы) olid Nõukogude Liidu ametliku versiooni järgi Teise maailmasõja ajal kindralmajor Ivan Panfilovi alluvuses võidelnud 28 Punaarmee 316. laskurdiviisi 1075. polgu 2. pataljoni 4. roodu võitlejat, kes politruk Vassili Klotškovi juhtimisel langesid 16. novembril 1941 Moskva lahingus Dubosekovo küla juures, hävitades eelnevalt 18 Saksa tanki. Sellega olevat nad seisma pannud sakslaste edasitungi. Nõukogude Liidu võimude poolt 1948. aastal korraldatud salajane uurimine näitas, et sündmuste väidetav käik ei vastanud tõele. Selgus, et kahekümne kaheksa sõduri asemel hukkus tegelikult kakskümmend kaks ning üks kuuest ellujäänust vahistati 1947. aastal riigireetmise süüdistusega. Uurimise tulemused hoiti salajas ning panfilovlasi peeti rahvuskangelasteks kuni Nõukogude Liidu lagunemiseni.